**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 23.01.2019, ora 08.00 – 24.01.2019, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 24.01.2019, ora 07.00**

**Institutul Naţional de Hidrologie şi Gospodărire a Apelor** (I.N.H.G.A.) a emis la data de 23.01.2019, la ora 15.00, **ATENŢIONAREA HIDROLOGICĂ Nr. 1 – COD GALBEN**, valabilă în intervalul 24.01.2019 ora 18:00 – 26.01.2019, ora 12:00, vizând scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri pe unele râuri din bazinele hidrografice: *Drincea, Desnăţui, Jiu, Olt - afluenţi bazin inferior*, cu posibile depăşiri ale **COTELOR DE ATENŢIE**, în care se precizează următoarele:

„*În intervalul 24.01.2019, ora 18:00 – 26.01.2019, ora 12:00 pe râurile din bazinele hidrografice: Drincea, Desnăţui (judeţele Mehedinţi şi Dolj), Jiu – bazin aval staţia hidrometrică Sadu (judeţele Mehedinţi, Gorj şi Dolj), Olt – afluenţii aferenţi sectorului aval confluenţă Lotru (judeţele Vâlcea, Gorj, Dolj, Argeş şi Olt).*

*Fenomenele se pot produce cu probabilitate și intensitate mai mare ȋn intervalul 24.01.2019, ora 22:00 – 25.01.2019, ora 14:00 pe unele râuri mici din judeţele Mehedinţi, Gorj şi Vâlcea.*”

Această **ATENŢIONARE HIDROLOGICĂ** a fost transmisă de Centrul Operativ pentru Situaţii de Urgenţă al Ministerului Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:

*- ARGEŞ, DOLJ, GORJ, MEHEDINŢI, OLTşi VÂLCEA (6 prefecturi) – COD GALBEN*.

**RÂURI**

**Debitele au fost relativ staționare**, exceptând cursul inferior al Timişului, Bârzava, Moraviţa, Caraș, Nera, Cerna, Drincea, Desnăţuiul şi unele râuri din bazinul Jiului unde debitele au fost în creștere uşoară, datorită cedării apei din stratul de zăpadă, precipitațiilor lichide căzute în interval și propagării.

Debitele se situează, în general, la valori cuprinse între 30-90% din mediile multianuale lunare, mai mari (peste 100% din normalele lunare) pe râurile din bazinele hidrografice: Tur, Crasna, Barcău, Crişul Negru, Suceava, Moldova, pe cursul mijlociu al Siretului, pe unii afluenți ai Bistriței (Bistricioara, Bicaz, Cuejdiu, Iapa, Cracău), pe cursurile superioare ale Trotușului și Prutului şi sub 30% din mediile multianuale, izolat, pe unii afluenți ai Argeșului superior și ai Bârladului.

Formațiunile de gheață (gheaţă la mal, năboi și pod de gheaţă) existente în majoritatea bazinelor hidrografice, cu excepția bazinelor hidrografice Tur, Crasna, Barcău, Crișuri, Mureş inferior, Bega, Timiș, Bârzava, Moraviţa, Caraş, Nera și Cerna, s-au menținut fără modificări importante, cu tendință de ușoară diminuare pe râurile din sudul ţării.

Predomină podurile de gheață pe râurile din bazinele hidrografice: Suceava, Trotuș, Bârlad, Jijia și în bazinele superioare ale Someșului, Mureșului, Oltului, Moldovei și Bistriței, iar pe celelalte râuri gheața la mal.

S-au menținut zăpoarele (aglomerări de ghețuri) pe râurile la stațiile hidrometrice: Iza – Vadu Izei, Mara – Vadu Izei și Someș la staţia hidrometrică Răstoci.

Amonte de baraj ac. Izvoru Muntelui, pe râul Bistrița, jud. Neamț, fenomenele de iarnă se manifestă pe o lungime totală de 4,8 km. Râul prezintă aglomerări de ghețuri cu grosimi cuprinse între 0,10 – 2,00 m de la viaduct Poiana Largului până aval 0,4 km baraj Topoliceni, pe o lungime de 4,8 km. Tronsonul prezintă ochiuri şi canal dezgheţat cu lăţimi cuprinse între 1 şi 10 m pe 50% din lungime.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi în creștere, ca urmare a** efectului combinat al precipitaţiilor lichide prognozate, cedării apei din stratul de zapadă, evoluţiei formaţionilor de gheaţă şi propagării pe râurile din Banat, Oltenia, Muntenia şi Dobrogea şi relativ staţionare pe celelalte râuri.

Se pot produce scurgeri importante pe versanţi, torenţi, pâraie, viituri rapide pe râurile mici cu posibile efecte de inundaţii locale, creşteri de debite şi niveluri cu posibile depăşiri ale **COTELOR DE ATENŢIE** pe unele râuri din bazinele hidrografice: Drincea, Desnăţui, Jiu mijlociu şi inferior şi Olt inferior.

Formațiunile de gheață se vor menține fără modificări importante, cu excepția râurilor din jumătatea de sud a ţării unde vor fi în restrângere şi diminuare şi pot determina, în evoluţia lor, variaţii artificiale de niveluri şi debite pe unele sectoare de râu.

**DUNĂRE**

**Debitul la intrarea în ţară (secţiunea Baziaş) în intervalul 23.01 – 24.01.2019 a fost staţionar, având valoarea de 4300 m3/s**, sub media multianuală a lunii ianuarie (4950 m3/s).

În aval de Porţile de Fier debitele au fost în scădere pe sectorul Gruia – Calafat şi în creștere pe sectorul Bechet – Tulcea.

**Debitul la intrarea în ţară (secţiunea Baziaş) va fi în creştere (4400 m3/s).**

În aval de Porţile de Fier debitele vor fi în scădere pe sectorul Gruia – Calafat, în creştere pe sectorul Bechet – Tulcea.

**2.** **Situaţia meteorologică în intervalul 23.01.2019, ora 08.00 –24.01.2019, ora 06.00**

**Administraţia Naţională de Meteorologie** (A.N.M.) a emis la data de 23.01.2019, la ora 14:00, **ATENŢIONAREA METEOROLOGICĂ Nr. 7** - **COD GALBEN**, valabilă în intervalul 24 ianuarie, ora 04 - 25 ianuarie, ora 14, conform căreia:

„*În zona Munților Banatului, în Carpații Meridionali și Carpații de Curbură vor fi precipitații abundente, astfel încât în intervalul menționat se vor acumula cantități în general de 25…50 l/mp. Acestea vor fi predominant sub formă de ninsoare mai ales la altitudini de peste 1500 m, unde și vântul va avea intensificări cu rafale de 60…80 km/h, viscolind și troienind zăpada. La altitudini mai joase, precipitațiile vor fi în special sub formă de ploaie și lapoviță, favorizând topirea stratului de zăpadă.*

*În județele Bacău, Neamț, Iași, Suceava, Botoșani și în zona Carpaților Orientali vor fi perioade în care va ninge, local însemnat cantitativ și se va depune strat nou de zăpadă consistent. În județele Vaslui și Vrancea vor fi precipitații mixte ce vor favoriza formarea poleiului.Local și temporar vântul va avea intensificări cu viteze în general de 40…55 km/h și peste 70 km/h la munte, viscolind și spulberând zăpada.*

*Temporar vor fi precipitații mai ales sub formă de ploaie în regiunile sudice și sud-estice, unde se vor acumula cantități de apă cuprinse în general între 10 și 25 l/mp. În nordul și vestul Olteniei, precum și în nordul Munteniei acestea vor fi de 25…50 l/mp, determinând topirea stratului de zăpadă, în special în zona deluroasă a Olteniei. În centrul și nord-estul Munteniei și în sud-estul Moldovei vor fi intensificări ale vântului cu rafale de 50…70 km/h și se va semnala polei.*

*Notă: în restul teritoriului, trecător și pe arii restrânse, se va depune polei și se vor semnala intensificări ale vântului. Precipitații, local însemnate cantitativ în jumătatea de sud a țării, vor fi și în zilele de la sfârșitul săptămânii.”*

Această **ATENŢIONARE METEOROLOGICĂ** a fost transmisă de Centrul Operativ pentru Situaţii de Urgenţă al Ministerului Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

*- ALBA, ARGEŞ, BACĂU, BOTOŞANI, BRAŞOV, BRĂILA, BUZĂU, CARAŞ-SEVERIN, COVASNA, DÂMBOVIŢA, GALAŢI, GORJ, HARGHITA, HUNEDOARA, IALOMIŢA, IAŞI, ILFOV, MEHEDINŢI, NEAMŢ, PRAHOVA, SIBIU, SUCEAVA, VASLUI, VÂLCEA, VRANCEA şi municipiul BUCUREŞTI (26 prefecturi) - COD GALBEN.*

**ÎN ŢARĂ**

Vremea a fost, în general, închisă în majoritatea regiunilor și doar prin Banat, sudul Crișanei și Transilvania pe parcursul zilei, cerul a fost variabil. La începutul intervalului s-au semnalat precipitații slabe, ploi în Bărăgan și Dobrogea, mixte în nordul Munteniei, Moldova și Crișana și predominant ninsori la munte, în Maramureș, zona deluroasă a Olteniei și pe arii restrânse în Transilvania. În cursul nopții aria precipitațiilor, îndeosebi sub formă de ploaie, a cuprins mai ales jumătatea de sud a țării, în timp ce în zonele montane aferente și în centrul Moldovei au fost mai ales ninsori. Izolat în județele Dolj, Ilfov, Dâmbovița, Buzău, Vrancea și Galați au fost consemnate depuneri de polei. Local și temporar în regiunile sudice și pe spații mai mici în restul teritoriului a fost ceață. Vântul s-a intensificat treptat în a doua parte a intervalului în cea mai mare parte a Munteniei și estul Olteniei, cu rafale în general de 50...55 km/h, dar și pe crestele montane, unde trecător a depășit 70 km/h. Regimul termic a fost caracterizat în mare parte din țară de valori peste mediile climatologice ale perioadei, astfel maximele s-au încadrat între -4 grade la Darabani, Suceava și Rădăuți și 12 grade la Constanța și Mangalia, iar la ora 06 temperatura aerului avea valori cuprinse între -9 grade la Darabani și 7 grade la Mangalia. Stratul de zăpadă măsurat la ora 20 în platformele stațiilor meteorologice era de până la 193 cm la munte (în vestul Carpaților Meridionali - Vf. Cuntu), în Moldova (până la 62 cm), în Maramureș și local în Oltenia (până la 46 cm), în Transilvania (până la 37 cm), în cea mai mare parte a Crișanei (până la 27 cm) și a Banatului (până la 10 cm) și în nord-vestul Munteniei (de până la 28 cm).

***Observații:*** *începând de ieri de la ora 06.00 au fost în vigoare 19 atenționări cod galben pentru fenomene meteorologice periculoase imediate, 8 emise de SRPV Craiova, 7 de CNPM București, 3 de SRPV Sibiu și una de SRPV Bacău.*

**LA BUCUREŞTI**

Vremea s-a menținut închisă. Temporar s-a semnalat ceață, iar în a doua parte a nopții a plouat slab și în unele cartiere au fost consemnate depuneri de polei. Vântul a suflat slab până la moderat, dar s-a intensificat treptat noaptea, astfel că spre sfârșitul intervalului au fost viteze la rafală în jurul a 45 km/h. Temperatura maximă a fost de 3 grade, iar la ora 06.00 se înregistrau -1 grad la toate stațiile meteo. Stratul de zăpadă măsurat la ora 20.00 în platformele stațiilor meteorologice era de până la 3 cm.

**3. Prognoza meteorologică în intervalul 24.01.2019, ora 08.00 –25.01.2019, ora 08.00**

**ÎN ŢARĂ**

Vremea va fi închisă și **temporar vor fi precipitații în toate regiunile, local mai însemnate cantitativ, cu precădere în zonele deluroase și montane din sud (unde se vor cumula în general între 25 și 50 l/mp). Vor fi ninsori moderate în cea mai mare parte a Moldovei, precum și în Carpații Orientali, unde mai ales pe creste se vor asocia cu viteze ale vântului de peste 70 km/h, viscolind și spulberând zăpada,** vor fi precipitații mixte în Maramureș și Transilvania și mai ales ploi în restul teritoriului. **În Munții Banatului, Carpații Meridionali și de Curbură, la altitudini joase, precipitațiile vor fi în special sub formă de ploaie și lapoviță, favorizând topirea stratului de zăpadă, iar la peste 1500 m vor predomina ninsorile și vor fi intensificări temporare ale vântului, cu rafale de 60...80 km/h, viscolind și troienind zăpada. Pe arii restrânse, cu deosebire în sud-estul Moldovei, centrul și nord-estul Munteniei, se va forma polei sau ghețuș, iar vântul va avea intensificări temporare cu viteze de 50...70 km/h.** Temperaturile maxime vor fi cuprinse între -8 grade în Moldova și 10...11 grade în sudul litoralului, iar cele minime se vor situa între -9 și 1 grad, mai ridicate în sud-estul extrem, până la 5...6 grade în sudul litoralului.

**LA BUCUREŞTI**

**În cea mai mare parte a intervalului, vântul va continua să prezinte intensificări cu viteze la rafală în general de 50...55 km/h, va ploua (în jur de 6...12 l/mp) și temporar, mai ales la periferia orașului, probabilitatea de apariție a poleiului sau a ghețușului va fi ridicată. În dimineața zilei de vineri, 25 ianuarie, vântul va diminua în intensitate - rafale în jur de 35...45 km și este posibil să se semnaleze precipitații sub formă de lapoviță sau ninsoare**. Temperatura maximă va fi de 0...1 grad, iar cea minimă va fi de -2...-1 grad.

**4. Buletin nivometeorologic emis pentru perioada 23 ianuarie 2019 – 24 ianuarie 2019**

**Evoluția vremii în ultimele 24 de ore:**

Cerul a fost mai mult noros în cursul serii și al nopții când pe arii relativ extinse a nins. Cantitățile de apă înregistrate la stațiile meteorologice nu au depășit 10 l/mp. În cursul zilei vremea a fost, în general, frumoasă cu cerul variabil. Vântul a suflat slab și moderat, cu intensificări de peste 85-95 km/h în zona înaltă a Carpaților Meridionali, temporar viscolind ninsoarea sau spulberând zăpada. Local s-a semnalat ceață asociată și cu depunere de chiciură. Grosimea stratului de zăpadă a crescut, în general, cu valori cuprinse între 5 și 10 cm, dar au fost și zone unde a stagnat sau chiar scăzut ușor.

**Grosimea stratului de zăpadă în 23.01.2019, ora 14.00:**

Carpații Meridionali: 200 cm la Cuntu, 186 cm la Bâlea-Lac, 148 cm Vf. Țarcu, 119 cm la Vf. Omu, 80 cm la Parâng, 70 cm la Păltiniș, 80 cm la Sinaia, 45 cm la Predeal, 36 cm la Fundata;

Carpații Orientali: 108 cm la Vf. Lăcăuți, 107 cm la Bucin, 96 cm la Vf. Călimani, 85 cm la Vf. Ceahlău-Toaca, 50 cm la Poiana Stampei, 34 cm la Vf. Iezer-Rodnei;

Carpații Occidentali: 146 cm la Stâna de Vale, 111 cm la Vlădeasa 1400, 101 cm la Semenic, 78 cm la Vf. Vlădeasa.

**Evoluţia vremii în intervalul 23.01.2019 ora 20.00 – 24.01.2019 ora 20.00:**

Cerul se va acoperi treptat în cursul nopții și va ninge în majoritatea zonelor. Ninsorile vor fi mai abundente în Carpații Meridionali, unde stratul nou depus va depăși local 20-30 cm și pe arii restrânse, îndeosebi pe versanții sudici, 40-50 cm. La altitudini mai joase, precipitațiile vor fi temporar și mixte. Vântul se va intensifica în cursul dimineții și al zilei de mâine și va prezenta intensificări din sector sudic și sud-estic, îndeosebi la altitudini de peste 1800 de metri unde rafalele vor depăși 80…90 km/h, spulberând și troienind zăpada. Local se va semnala ceață asociată pe alocuri și cu depuneri de chiciură.

**Peste 1800 m:** temperaturi minime: -10 la -7 gr.C; temperaturi maxime: -6 la -3 gr.C;

**Sub 1800 m:** temperaturi minime: -7 la -4 gr.C; temperaturi maxime: -3 la 1 gr.C.

**Stabilitatea şi evoluţia stratului de zăpadă în masivul Făgăraș: RISC MARE (4)**

La altitudini mai mari de 1800 m, insolația a determinat umezirea ușoară a stratului la suprafață, iar în cursul serii aici se vor forma cruste subțiri de gheață. Ninsorile abundente prognozate pentru intervalul următor se vor depune peste aceste cruste sporind instabilitatea stratului. Intensificările susținute ale vântului vor mări depozitele de zăpadă din locurile adăpostite și vor forma noi plăci de vânt, mai ales pe versanții cu expunere nordică. În profunzime, se regăsesc plăci de vânt mai vechi, precum și cruste de gheață. La o supraîncărcare slabă stratul instabil de la suprafață poate aluneca, declanșând avalanșe de dimensiuni medii sau mici, în unele cazuri putând fi angrenate și straturile inferioare.

Sub 1800 m, insolația și temperaturile pozitive din cursul zilei au determinat umezirea și topirea ușoară a stratului. În cursul zilei de mâine, la altitudini de sub 1500 de metri, precipitațiile vor fi temporar și sub formă de lapoviță, în aceste condiții stratul de zăpadă proaspătă care se va depune va fi umed și mai greu. Astfel pe versanţii cu grad mai mare de înclinare, se pot declanşa spontan curgeri sau avalanşe de topire, riscul fiind amplificat chiar și la supraîncărcări slabe.

**Stabilitatea şi evoluţia stratului de zăpadă în masivul Bucegi: RISC MARE (4)**

La peste 1800 m, sunt condiții de formare a crustelor subțiri de gheață la suprafața stratului. Peste aceste cruste se va depune un strat consistent de zăpadă proaspătă. Chiar și la supraîncărcări slabe, stratul instabil de la suprafață poate aluneca, declanșând avalanșe de dimensiuni medii, iar în unele cazuri pot fi angrenate și straturile inferioare.

La altitudini mai mici de 1800 m, stratul s-a umezit și consolidat ușor. Stratul nou depus va fi consistent și în aceste zone, iar temporar precipitațiile vor fi și mixte, sporind astfel greutatea și instabilitatea zăpezii proaspete. Un risc crescut îl reprezintă depozitele de zăpadă de pe văi și din zonele adăpostite. Pe pantele suficient de înclinate declanșările de avalanșe de dimensiuni mici și izolat medii sunt posibile, chiar și la supraîncărcări slabe. Spontan se pot declanşa curgeri sau avalanşe de topire.

**Stabilitatea şi evoluţia stratului de zăpadă în masivele Țarcu-Godeanu: RISC MARE (4)**

La peste 1800 m, stratul de zăpadă este consistent, format în primii 60 cm din zăpadă instabilă și plăci de vânt. Peste stratul existent, în următoarele 24 de ore, se va depune un strat consistent de zăpadă proaspătă care poate depăși pe alocuri 50 cm. Vântul va favoriza depunerea și acumularea zăpezii în zonele adăpostite și formarea plăcilor de vânt pe versanții cu expunere nordică și nord-vestică. La supraîncărcări slabe se pot declanșa avalanșe de dimensiuni medii și chiar mari.

La altitudini mai mici de 1800 m, stratul s-a umezit și consolidat ușor. Stratul nou depus va fi consistent și în aceste zone, iar temporar precipitațiile vor fi și mixte sporind astfel greutatea și instabilitatea zăpezii proaspete. Un risc crescut îl reprezintă depozitele de zăpadă de pe văi și din zonele adăpostite. Pe pantele suficient de înclinate declanșările de avalanșe de dimensiuni mici și izolat medii sunt posibile, chiar și la supraîncărcări slabe. Spontan se pot declanşa curgeri sau avalanşe de topire.

**Stabilitatea şi evoluţia stratului de zăpadă în masivul Parâng – Șureanu: RISC MARE (4)**

La peste 1800 m, partea superioară a stratului este instabilă, iar la suprafață se vor forma cruste subțiri de gheață. Peste stratul existent, în următoarele 24 de ore, se va depune un strat consistent de zăpadă proaspătă care poate depăși pe alocuri 50 cm. Vântul va favoriza depunerea și acumularea zăpezii în zonele adăpostite și formarea plăcilor de vânt pe versanții cu expunere nordică și nord-vestică. La supraîncărcări slabe se pot declanșa avalanșe de dimensiuni medii și chiar mari.

La altitudini mai mici de 1800 m, stratul s-a umezit și consolidat ușor. Stratul nou depus va fi consistent. Temporar precipitațiile vor fi și mixte sporind astfel greutatea și instabilitatea zăpezii proaspete. Pe pantele suficient de înclinate declanșările de avalanșe de dimensiuni mici și izolat medii sunt posibile, chiar și la supraîncărcări slabe. Spontan se pot declanşa curgeri sau avalanşe de topire.

**Stabilitatea şi evoluţia stratului de zăpadă în Munții Vlădeasa – Muntele Mare: RISC ÎNSEMNAT (3)**

Stratul de zăpadă este mediu stabilizat. În partea superioară se regăsesc numeroase plăci de vânt, iar în profunzime cruste de gheață și plăci de vânt mai vechi. Insolația și temperaturile diurne ușor pozitive au favorizat umezirea stratului la suprafață. În aceste zone, ninsorile așteptate în intervalul următor vor fi mai puțin însemnate. Spontan dar și la supraîncărcări mici se pot declanșa avalanșe de dimensiuni mici sau medii prin alunecarea stratului instabil de la suprafață.

**Stabilitatea şi evoluţia stratului de zăpadă în Grupa Nordică a Carpaților Orientali (zona Munților Rodnei): RISC ÎNSEMNAT (3)**

La peste 1800 m, în funcție de relief, dimensiunea actualului strat variază semnficativ, de la 20-30 cm pe platouri până la câțiva metri în zonele adăpostite. Pe majoritatea versanților regăsim plăci de vânt și cruste de gheață. Stratul de zăpadă care se va depune în următoarele 24 de ore nu va fi însemnat. Pe pantele mai înclinate, declanşarea avalanşelor va fi posibilă chiar şi la supraîncărcări slabe. În zonele cu acumulări considerabile riscul este crescut.

La altitudini mai mici de 1800 m, stratul de zăpadă are dimensiuni mai reduse și este relativ stabilizat, avalanșele de mici dimensiuni fiind posibile doar la supraîncărcări mari.

**Stabilitatea şi evoluţia stratului de zăpadă în Grupa Centrală a Carpaților Orientali (zona Munțiilor Călimani – Bistriței - Ceahlău): RISC ÎNSEMNAT (3)**

La peste 1800 m, pe majoritatea versanților regăsim plăci de vânt și cruste de gheață. Stratul de zăpadă, care se va depune în următoarele 24 de ore, nu va fi însemnat. Pe pantele mai înclinate, declanşarea avalanşelor va fi posibilă chiar şi la supraîncărcări slabe. În zonele cu acumulări considerabile riscul este crescut.

La altitudini mai mici de 1800 m, stratul de zăpadă are dimensiuni mai reduse și este relativ stabilizat și ușor umezit, avalanșele de mici dimensiuni fiind posibile doar la supraîncărcări mari.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate pentru data de 22.01.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 22.01.2019-23.01.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

 DIRECȚIA DE COMUNICARE ȘI RESURSE UMANE